google/wiki40b huggingface dataset:
Βουλγαρικό δημοψήφισμα (2016)

Ένα δημοψήφισμα με τρία ερωτήματα πραγματοποιήθηκε στη Βουλγαρία στις 6 Νοεμβρίου 2016, παράλληλα με τις προεδρικές εκλογές.Οι ψηφοφόροι ρωτήθηκαν αν θα υποστηρίξουν τον περιορισμό της δημόσιας χρηματοδότησης για τα πολιτικά κόμματα  κατά ένα λεβ ανά έτος και ανά έγκυρη ψήφο που έλαβαν στις προηγούμενες εκλογές, τη θέσπιση της υποχρεωτικής ψήφου στις εκλογές και τα δημοψηφίσματα, και την αλλαγή του εκλογικού συστήματος για την Εθνική Συνέλευση σε σύστημα εκλογής σε δύο γύρους. Προκειμένου να είναι δεσμευτικό το αποτέλεσμα, ο αριθμός των ψηφοφόρων που έλαβαν μέρος στο δημοψήφισμα, θα έπρεπε να είναι ίσος ή μεγαλύτερος από τον αριθμό εκείνων που ψήφισαν στις  βουλευτικές εκλογές του 2014.
Και οι τρεις προτάσεις υποστηρίχθηκαν από την πλειοψηφία του εκλογικού σώματος, αλλά η προσέλευση ήταν ελαφρώς χαμηλότερη από την αντίστοιχη στις εκλογές του 2014 βουλευτικές εκλογές, που σημαίνει ότι η απαρτία δεν συμπληρώθηκε. Ωστόσο, καθώς πάνω από το 20% των εγγεγραμμένων ψηφοφόρων ψήφισαν υπέρ, οι προτάσεις θα έπρεπε να συζητηθούν στην εθνοσυνέλευση. Η Εθνική Συνέλευση αρνήθηκε να νομιμοποιήσει οποιοδήποτε από τα τρία ερωτήματα. Μια νομική υπόθεση άρχισε για τη χειραγώγηση της ψηφοφορίας από τους εμπνευστές, αλλά το Ανώτατο Δικαστήριο αποφάνθηκε ότι το δημοψήφισμα δεν ήταν άκυρο.
Παρά την ανεπάρκεια του 0,2% (12.000 άτομα) η συμμετοχή στο δημοψήφισμα ώστε να είναι 51% για να έχει υποχρεωτική ισχύ, η προσέλευση βασίστηκε μόνο στον αριθμό των έγκυρων ψήφων, όχι  στον αριθμό των ψηφοφόρων. Ορισμένα τμήματα δεν θα μπορούσαν να εξυπηρετήσουν όλους τους ψηφοφόρους σε εύλογο χρονικό διάστημα και μια σειρά περίμεναν στην ουρά και δεν μπόρεσαν να ψηφίσουν, άλλα τμήματα έκλεισαν νωρίτερα από την καθορισμένη ώρα (8 μ. μ.) και σε ορισμένα τμήματα ολόκληρες κάλπες με ψηφοδέλτια ήταν κλειδωμένες στα τμήματά τους για να αποφύγουν την απαρίθμηση. Σύμφωνα με την Εκλογική Επιτροπή, περισσότερες από 12.000 ψήφοι που δεν ήταν σε φάκελο εξαιρέθηκαν από την προσέλευση και μόνο.
Κοδράτος

Δυσχέρειες ταυτοποίησής του

Στον πρώιμο χριστιανισμό απαντούν αρκετά πρόσωπα με το όνομα αυτό. Του μαθητή των Αποστόλων, του προφήτη που δρα στη Μικρά Ασία, του επισκόπου της Αθήνας, του απολογητή, του μάρτυρα. Επίσης η απώλεια της Απολογίας του, του κυριότερου συγγράμματός του, επιτείνει τη σύγχυση της έρευνας γύρω από το πρόσωπό του. Ο Ευσέβιος Καισαρείας ταυτίζει τον μαθητή των Αποστόλων, με τον προφήτη και τον απολογητή, όχι και με τον επίσκοπο της Αθήνας. Ο Ιερώνυμος αντίθετα τον ταυτίζει με τον επίσκοπο της Αθήνας. Ιδιαίτερη μνεία πρέπει να γίνει στην αναφορά που κάνει ο Διονύσιος Κορίνθου στον Κοδράτο, σε επιστολή του, απόσπασμα της οποίας διέσωσε ο Ευσέβιος, με αφορμή την χαλαρότητα που επέδειξαν οι Αθηναίοι κατά τον διωγμό, κατά τον οποίο μαρτύρησε και ο επίσκοπος τους Πούπλιος κι ο Κοδράτος, διάδοχός του, κατόρθωσε να διατηρήσει ενωμένη τη χριστιανική κοινότητα των Αθηνών. Οι απόψεις των Πατρολόγων διίστανται: έτσι ο καθηγητής Στυλιανός Παπαδόπουλος υποστηρίζει, «πιθανότατα να υπήρξε μαθητής των Αποστόλων» καταγόμενος από την Μικρά Ασία και δεν πρέπει να ταυτίζεται με τον επίσκοπο Αθηνών που αναφέρει ο Διονύσιος Κορίνθου, διότι ο τελευταίος ήταν σύγχρονος του Διονυσίου, δηλαδή περί το 170-180μ.Χ. Ο Παναγιώτης Χρήστου αντίθετα, δέχεται πως είναι ο Αθηναίος επίσκοπος ο ομώνυμος απολογητής. «Αυτός όμως ήκμασε επί του αυτοκράτορα Αδριανού (117-138), επισκέφθηκε δε την πόλη των Αθηνών κατά τα έτη 125-126. Πάντως προς τον ανωτέρω αυτοκράτορα υπέβαλε την απολογία του ο Κοδράτος κατά την εν λόγω επίσκεψη του». Η ενέργεια αυτή ήταν αποτελεσματική αφού ο Αδριανός έστειλε επιστολή στον ανθύπατο της Ασίας Μινούκιο Φουνδάνο με την εντολή να μην διώκεται κανείς χωρίς συγκεκριμένη κατηγορία.

Συγγραφικό έργο

Ο Κοδράτος έγραψε Απολογία, την οποία επέδωσε στον αυτοκράτορα Αδριανό το 125/126. Ο Ευσέβιος στην Εκκλησιαστική του ιστορία διασώζει ένα μικρό μόνο απόσπασμα. Αυτό αναφέρεται στην εγκυρότητα των θαυμάτων του Ιησού. Ο Φώτιος λέει πως σωζόταν μέχρι τον 6ο αιώνα οπότε και την χρησιμοποίησε ο Ευσέβιος Θεσσαλονίκης σε έργο του κατά των Αφθαρτοδοκητών. Ο P Andriessen θέλησε να την ταυτίσει με την ανώνυμη Επιστολή προς Διόγνητον χωρίς πειστικά επιχειρήματα.
Χειμέριος ύπνος

Σε χειμέριο ύπνο πέφτουν κάποια από τα ομοιόθερμα ζώα (αυτά που διατηρούν σταθερή τη θερμοκρασία του σώματός τους) , όπως η αρκούδα, επειδή την εποχή αυτή είναι δύσκολο να εξασφαλίσουν την αναγκαία τροφή που τους χρειάζεται.
Σεγκούντα Λίγκα 2002–03

Προεπισκόπηση

Στη διοργάνωση συμμετείχαν 18 ομάδες με την Ρίο Άβε ΦΚ να κερδίζει το πρωτάθλημα και μαζί με τις ΦΚ Αλβέρκα και ΚΦ Εστρέλα ντα Αμαδόρα να προβιβάζονται στην Πριμέιρα Λίγκα. Οι Λέσα ΦΚ και ΚΦ Ουνιάο ντε Λάμας υποβιβάστηκαν στη Σεγκούντα Ντιβιζάο μαζί με την ΣΚ Φαρένσε που υποβιβάστηκε για οικονομικούς λόγους.
Hozier

Τα πρώτα χρόνια

Ο Hozier γεννήθηκε στην πόλη Μπρέι της Ιρλανδίας. Ο πατέρας του ήταν για μια περίοδο μουσικός της μπλουζ στο Δουβλίνο, και συγκεκριμένα ντράμερ. Η καθήλωσή του σε αναπηρικό αμαξίδιο είχε μεγάλο αντίκτυπο - ηθικό και οικονομικό - στην οικογένεια.
Ο ίδιος ο Hozier ξεκίνησε να ασχολείται με τη μουσική στην εφηβεία του, μαθαίνοντας κιθάρα και επιλέγοντας να επικεντρωθεί στη φολκ, τη γκόσπελ και τη μπλουζ μουσική. Γράφτηκε στο Κολέγιο Τρίνιτυ με στόχο να αποκτήσει πτυχίο στη Μουσική, σύντομα όμως τα παράτησε προκειμένου να επικεντρωθεί στη σύνθεση και την ηχογράφηση κομματιών. Πρόλαβε ωστόσο να αφήσει κάποια αίσθηση ως μονωδός στην Trinity Orchestra.
Οι πρώτες του προσπάθειες να ηχογραφήσει μουσική σε στούντιο είχαν ποπ προσανατολισμό κάτι που τον άφησε ανικανοποίητο καθώς θεώρησε πως ωφείλονταν περισσότερο σε πειραματισμούς των παραγωγών κι όχι στο προσωπικό του αισθητήριο. Έτσι μετέφερε τις δραστηριότητές του στο σπίτι, προκειμένου να βρει τη μουσική του ταυτότητα. Παράλληλα δούλεψε με τον παραγωγό και μηχανικό ήχου Ρομπ Κίργουαν.

Take Me to Church (2013)

Το 2013 κυκλοφόρησε το πρώτο του EΠ με τίτλο «Take Me to Church». Το ομώνυμο κομμάτι, το οποίο τον έφερε στη δημοσιότητα αφού έγινε viral στο YouTube και το Reddit, καθώς και Νο2 στα ιρλανδικά τσαρτς, περιγράφει με μεταφορικές εικόνες την αγάπη προς έναν εραστή ως θρησκεία, χρησιμοποιώντας εκτενώς εκκλησιαστικό λεξιλόγιο. Έχει θέμα την «υποστήριξη του εαυτού μας και την επαναδιεκδίκηση της ανθρώπινης υπόστασης μέσω μιας πράξης αγάπης». Παράλληλα ασκεί κριτική στους οργανισμούς που υπονομεύουν αυτή την ανθρώπινη υπόσταση, ποινικοποιώντας τη σεξουαλικότητα. Το κομμάτι έτυχε μεγάλης προσοχής από τον Τύπο, καθώς το μουσικό βίντεο που το συνόδεψε καταδικάζει την πολιτική του ρωσικού κράτους απέναντι στους ΛΟΑΤ, παρουσιάζοντας ένα ζευγάρι ομοφυλόφιλων ανδρών να υποφέρει στα χέρια τραμπούκων. Ο τραγουδιστής δήλωσε πως το κομμάτι δεν είναι εμπνευσμένο από προσωπική εμπειρία, αλλά πρόκειται για ένα είδος διαμαρτυρίας κατά της καταπάτησης των ανθρωπίνων δικαιωμάτων, καθώς η αντίδραση στον κοινωνικό ρατσισμό είναι κάτι που ο καθένας χρωστά για την καλυτέρευση της κοινωνίας. Το ευρύτερο EP είναι ιδιαίτερα επηρεασμένο από το λογοτεχνικό έργο «The Portrait of an Artist As a Young Man» του Τζέιμς Τζόυς, το οποίο σύμφωνα με τον καλλιτέχνη είναι η ιστορία «ενός άνδρα που πασχίζει να βρει την ταυτότητά του σε μια καταπιεστική θρησκευτική κοινωνία, σε μια εποχή που η Καθολική Εκκλησία και ο εθνικισμός ασκούσαν μεγάλη επιρροή από την οποία θέλει να απαλλαγεί».
Ο τραγουδιστής πραγματοποίησε κατόπιν συναυλίες σε πολλές πόλεις, παρουσιάζοντας δε το «Take Me to Church» στις δημοφιλείς αμερικάνικες τηλεοπτικές εκπομπές των Ντέιβιντ Λέττερμαν και Έλεν ΝτιΤζένερις.

From Eden (2014)

Το 2014 κυκλοφόρησε το νέο EΠ του καλλιτέχνη με τίτλο «From Eden», καθώς κι ένα νέο βίντεο για το τραγούδι «Sedated». Τα εξώφυλλα των κυκλοφοριών του φιλοτέχνησε μέχρι σήμερα η καλλιτέχνις μητέρα του.
Οκρούγκ Πίροτ

Η Περιφέρεια Πίροτ (σερβικά : Пиротски Oкруг) είναι διοικητική διαίρεση της Δημοκρατίας της Σερβίας. Εκτείνεται στο νότιο ανατολικό τμήμα της Σερβίας στα σύνορα με την Βουλγαρία με πληθυσμό 92.277. Έχει την έδρα της στην πόλη του Πίροτ κι έκταση 2,761 τετραγωνικά χλμ.

Ιστορία και πολιτισμός

Η πρώτη αναφορά της περιοχής που καταλαμβάνει η περιφέρεια της Πίροτ είναι από τον δεύτερο αιώνα μ.Χ. Από τα σημαντικότερα μνημεία είναι η εκκλησία του 13ου αιώνα: η εκκλησία του Αγίου Πέτκα, και το μοναστήρι του Αγίου Ιωάννη του Θεολόγου από τα τέλη του 14ου αιώνα.
Η περιφέρεια δημιουργήθηκε πρώτη φορά το 1878 στο Πριγκιπάτο της Σερβίας, διατηρήθηκε στο Βασίλειο της Σερβίας με την Διοικητική διαίρεση του 1890. Μετά την υπογραφή της Συνθήκης του Αγίου Στεφάνου της 3 Μαρτίου 1878 η περιφέρεια Πίροτ προσαρτήθηκε στο Πριγκιπάτο της Βουλγαρίας. Σύμφωνα με το Συνέδριο του Βερολίνου την ίδια χρονιά προσαρτήθηκε στη Σερβία. Μετά τον Πρώτο Παγκόσμιο Πόλεμο με τη Συνθήκη του Νεϊγύ η  επικράτεια του Δήμου Ντιμίτροβγκραντ προσαρτάται επίσης στη Σερβία. Μεταξύ 1941 και 1944 η περιφέρεια προσαρτήθηκε στη Βουλγαρία για να επιστρέψει στην Σερβία.
Ομόνοια (μυθολογία)

Στην ελληνική μυθολογία με το όνομα Ομόνοια είναι γνωστή μία θεότητα που προσωποποιούσε την ομόνοια και τη συμπόνοια μεταξύ των πολιτών. Η Ομόνοια γενεαλογείται ως θυγατέρα του Σωτήρος και της Πραξιδίκης, και αδελφή της Αρετής. Στην Ολυμπία υπήρχε βωμός της Ομονοίας, ενώ άλλο βωμό της είχαν ιδρύσει κατά την παράδοση οι Αργοναύτες στη νήσο Θυνιάδα. Ναοί της Ομονοίας υπήρχαν στη Μίλητο και στις Τράλλεις.
Η ελληνική θεά Ομόνοια ταυτίζεται με τη ρωμαϊκή θεά Κονκορδία (Concordia), της οποίας ο αρχαιότερος ναός βρισκόταν στους πρόποδες του Καπιτωλίου.
Γιώργος Αποστολίδης

Καριέρα

Ο Αποστολίδης γεννήθηκε στη Θεσσαλονίκη. Ξεκίνησε να ασχολείται με την καλαθοσφαίριση στα τμήματα υποδομής του ΠΑΟΚ. Εφτασε μέχρι την πρώτη ομάδα, ενώ αργότερα συνέχισε την καριέρα του στον Ηρακλή (2003-05), την Ολύμπια Λάρισας (2005-07), τον Πανελλήνιο (2007-08), την Α.Ε.Λ. (2008-09) και τα Τρίκαλα (2009-10).
Το καλοκαίρι του 2010 υπέγραψε συμβόλαιο με τον ΠΑΟΚ, επιστρέφοντας στην ομάδα όπου ξεκίνησε την καριέρα του. Την επόμενη χρονιά υπέγραψε στην ομάδα του Ηλυσιακού. Τον Οκτώβρη 2013 υπέγραψε συμβόλαιο συνεργασίας με την πρωταθλήτρια ομάδα του Παναθηναϊκού. Το 2014 μετακόμισε στη Δόξα Λευκάδας. Τέλος ο Γιώργος Αποστολίδης είχε υπογράψει τριετές συμβόλαιο με τον Ολυμπιακό το 2007 με τον οποίο έπαιξε σε ορισμένα φιλικά παιχνίδια.Εκείνη την χρονιά δόθηκε δανεικός στην ομάδα του Πανελληνίου και την επόμενη αποδεσμεύτηκε από τον Ολυμπιακό.
Δημοψήφισμα στον Ισημερινό (2018)

Ένα δημοψήφισμα με 7 ερωτήματα και λαϊκή διαβούλευση διεξήχθη στον Ισημερινό την Κυριακή 4 Φεβρουαρίου 2018, για την μεταρρύθμιση του Συντάγματος και προκειμένου να γνωμοδοτήσουν οι πολίτες για θέματα εθνικής σημασίας. Η διαβούλευση ανακοινώθηκε στις 2 Οκτωβρίου 2017 από τον πρόεδρο [[[Λενίν Μορένο]] Η ψηφοφορία έγινε για 7 ερωτήματα που τέθηκαν προς ψήφιση ή απόρριψη από το εκλογικό σώμα.

Πλαίσιο

Τη νύχτα της 4ης Σεπτεμβρίου, ο πρόεδρος Μορένο έκανε την πρώτη ανακοίνωση για τη λαϊκή διαβούλευση, όπου αναφέρεται ότι η πιθανότητα να προκηρυχθεί δημοψήφισμα ήταν υπό ανάλυση. Δύο εβδομάδες αργότερα, στις 18 Σεπτεμβρίου του 2017, ο πρόεδρος κάλεσε τους ενδιαφερόμενους πολίτες να στείλουν τις ερωτήσεις τους προκειμένου να αναλυθούν και με το ενδεχόμενο να ενσωματωθούν στη διαβούλευση.
Ο πρόεδρος Μορένο, αφού υπερέβη το χρόνο αναμονής για τον προσδιορισμό του Συνταγματικού Δικαστηρίου όπως ορίζει ο νόμος, έστειλε εκτελεστικό διάταγμα με το οποίο ζήτησε να γίνει λαϊκή διαβούλευση. Το ίδιο θέμα τέθηκε και πριν, όταν το 2015, ο πρόεδρος Ραφαέλ Κορέα προέτρεψε το CNE να προβεί σε λαϊκή διαβούλευση στη La Manga del Cura το 2015, με την υπογραφή εκτελεστικού διατάγματος για να διεξαχθεί το δημοψήφισμα.
Μάνη Έβρου

Γεωγραφία - Αξιοθέατα

Η Μάνη βρίσκεται στον βόρειο Έβρο, στη κοιλάδα του Ερυθροποτάμου και στα βόρειά του. Απέχει 12 χλμ. ΒΔ. από το Διδυμότειχο και 30 χλμ. ΝΔ. από την Ορεστιάδα. Πολιτισμικά συμπεριλαμβάνεται στα χωριά των Μάρηδων, μιας ομάδας γηγενών Θρακών με δική τους ενδυμασία και γλωσσικά ιδιώματα. Στο χωριό το 2009 ιδρύθηκε το Λαογραφικό Μουσείο Μάρηδων με εκθέματα γεωργοκτηνοτροφικά εργαλεία, οικιακά σκεύη, αγγεία, εργαλεία, μεταφορικά μέσα, διάφορες συλλογές και παραδοσιακές ενδυμασίες, το οποίο στεγάζεται σε κτίριο που παραχωρήθηκε από τον Αγροτικό Συνεταιρισμό του χωριού. Ως οικισμός αναφέρεται επίσημα το 1924 στο ΦΕΚ 194Α-14/08/1924 να ορίζεται έδρα της ομώνυμης κοινότητας. Σύμφωνα με το Πρόγραμμα «Καλλικράτης», μαζί με το Ευγενικό και τη Σιταριά αποτελούν την τοπική κοινότητα Μάνης που ανήκει στη δημοτική ενότητα Μεταξάδων του δήμου Διδυμοτείχου και σύμφωνα με την απογραφή 2011 ως κοινότητα έχει πληθυσμό 538 κατοίκους ενώ ως οικισμός 385.
Αλέξανδρος Ακριβάκης

Βιογραφικό

Γεννήθηκε στη Θήβα, στις 14 Φεβρουαρίου 1944. Σπούδασε νομικά στην Αθήνα και άσκησε τη δικηγορία.
Οπαδός του Ανδρέα Παπανδρέου από πολύ νεαρή ηλικία, το 1965 εξέδωσε, σε ηλικία 21 ετών, την εφημερίδα Ανένδοτος Βοιωτίας. Το 1974 ήταν ιδρυτικό μέλος του ΠΑΣΟΚ και αργότερα μέλος της Νομαρχιακής Επιτροπής Βοιωτίας.
Διετέλεσε βουλευτής ΠΑΣΟΚ Βοιωτίας για συνολικά 22 χρόνια (1981 - 1985 και 1989 - 2007). Χρημάτισε υφυπουργός Γεωργίας (15 Σεπτεμβρίου 1995 - 22 Ιανουαρίου 1996) και υπουργός Επικρατείας (18 Ιουνίου 2003 - 10 Μαρτίου 2004).
Από το 1985 ως το 1989 ήταν πρόεδρος της Ολυμπιακής Αεροπορίας, ενώ τον Ιανουάριο του 1987 ανέλαβε και τις θυγατρικές της εταιρείες Olympic Catering, Ολυμπιακή Αεροπλοΐα και Τουριστική.
Λέσχης

Ο μύθος

Φέρεται ως ο ποιητής της «Μικράς Ιλιάδος», που ήταν μία σειρά επικών ασμάτων, τα οποία συνάρμοσε ο Πρόκλος στην «Επιτομή» του. Αναφέρεται ακόμα ως ο δημιουργός του έπους «Ιλίου Πέρσις» (δηλαδή το «πάρσιμο», η άλωση, της Τροίας), την οποία διεκδικούσε και ο ποιητής Αρκτίνος. Φαίνεται μάλλον ότι ο Λέσχης, όντας ένα αιώνα μεταγενέστερος του Αρκτίνου, τον συναγωνίσθηκε δουλεύοντας πάνω στο ίδιο θέμα με αυτόν.
Παναγής Χαροκόπος

Βιογραφία

Γεννήθηκε στην Κεφαλλονιά το 1835. Σε νεαρή ηλικία μετανάστευσε στη Ρουμανία, όπου απέκτησε μεγάλη περιουσία ασχολούμενος με το εμπόριο σιτηρών και την καλλιέργεια μεγάλων κτημάτων τα οποία νοικίαζε. Διετέλεσε μάλιστα σύμβουλος του βασιλέως Καρόλου του Α' για γεωργικά θέματα. Το 1899 επέστρεψε στην Ελλάδα, εγκαταστάθηκε στην Αθήνα και αγόρασε μεγάλες εκτάσεις στη Θεσσαλία. Ασχολήθηκε επίσης και με χρηματοοικονομικές δραστηριότητες.
Στα τέλη της ζωής του αναμείχθηκε στην πολιτική και εξελέγη βουλευτής με το Κόμμα των Φιλελευθέρων του Ελευθερίου Βενιζέλου το 1910. Συνέβαλε στον εκσυχρονισμό της γεωργίας στη Ρουμανία και στην Ελλάδα. Δραστηριοποιήθηκε, επίσης, για την ανάπτυξη της βιοτεχνίας και βιομηχανίας στην Ελλάδα και συμμετείχε ενεργά στη διαμόρφωση του χρηματιστικού-τραπεζικού κλάδου της χώρας κατά την πρώτη δεκαετία του 20ού αιώνα. Ανέπτυξε πλούσια κοινωφελή δραστηριότητα, τόσο την Ελλάδα όσο και στη Ρουμανία.
Ιδιαίτερο ενδιαφέρον επέδειξε για την εκπαίδευση στον τομέα της Οικιακής Οικονομίας. Το σπουδαιότερο δημιούργημά του υπήρξε η Χαροκόπειος Οικοκυρική και Επαγγελματική Σχολή Θηλέων, για την ίδρυση και χρηματοδότηση της οποίας μερίμνησε με τη διαθήκη του. Για το σκοπό αυτό είχε αγοράσει το 1906 οικόπεδο 20.000 τ.μ. στην Καλλιθέα. Σε αυτό ανεγέρθηκε, με τη φροντίδα του αδελφού του Σπυρίδωνα Χαροκόπου, η Σχολή κατά τα έτη 1915-1920. Η Σχολή αυτή απετέλεσε πρόδρομο του σημερινού Χαροκοπείου Πανεπιστημίου, το οποίο ιδρύθηκε το 1990.
Πέθανε το 1911 στην Αθήνα.
Κωνσταντία της Πορτογαλίας

Βιογραφία

Ήταν η μόνη κόρη του Διονυσίου της Πορτογαλίας και της Ελισάβετ του Οίκου της Βαρκελώνης, κόρης του Πέτρου Γ΄ της Αραγωνίας.
Άαρον Τσελ

Επαγγελματική σταδιοδρομία

Έκανε το επαγγελματικό του ντεμπούτο με τη Λε Μαν στο Πρωτάθλημα Γαλλίας. Αργότερα, έπαιξε στη Μπρεστ, στη Μπουλαζάκ και στη Ναντ στη Pro B Γαλλίας. 
Το καλοκαίρι του 2011, υπέγραψε στην πολωνική Τούρουβ Ζγκοζέλετς. Ύστερα από δύο σεζόν με το σύλλογο, τον Ιούνιο του 2013 υπέγραψε στην Ζιελόνα Γκούρα. 
Τον Ιούλιο του 2015, επέστρεψε στη Γαλλία και υπέγραψε στην Μονακό. Τη σεζόν 2016-17, εντάχθηκε στη γαλλική Γκραβελίν. 
Στις 6 Αυγούστου 2017, υπέγραψε στην πολωνική Πόλσκι Τσούκιερ Τόρουν.

Εθνική ομάδα

Ο Τσελ εκπροσώπησε τη Γαλλία σε επίπεδο «μικρών» εθνικών ομάδων.  
Αργότερα, απέκτησε την πολωνική ιθαγένεια και άρχισε να αγωνίζεται για την Εθνική Πολωνίας. Με την Πολωνία έπαιξε στο Ευρωμπάσκετ του 2015 και στο Παγκόσμιο Κύπελλο του 2019.
Βιττόριο Εμανουέλε της Σαβοΐας-Αόστας

Βιογραφία

Ο Βοτόριο-Εμανουέλε-Τορίνο-Τζιοβάνι-Μαρία γεννήθηκε στο Τορίνο και ήταν γιος του Αμεδαίου Α' 1ου δούκα της Αόστης και της πρώτης συζύγου του Μαρία-Βιτόρια ντελ Πότσο, κόρης του Κάρλο Εμανουέλε πρίγκιπα ντέλα Τσιστέρνα.
Στις 16 Νοεμβρίου 1870 ο πατέρας του εκλέχθηκε βασιλιάς της Ισπανίας (1870-73). Ο Βίκτωρ-Εμμανουήλ γεννήθηκε 8 ημέρες μετά και λίγο αργότερα ο πατέρας του έφυγε για την Ισπανία. Ως τέκνο του βασιλιά είχε τον τίτλο του ινφάντη της Ισπανίας. Έπειτα του δόθηκε ο τίτλος του κόμη του Τορίνο.
Κατά τον 1ο Ιταλο-Αιθιοπικό Πόλεμο, το 1897, Ιταλοί στρατιώτες κρατήθηκαν σε αιχμαλωσία στην Αιθιοπία. Όταν ο Ερρίκος πρίγκιπας της Ορλεάνης έγραψε σε πολλά άρθρα της εφημερίδας Λε Φιγκαρό ότι ήταν δειλοί, ο Βίκτωρ-Εμμανουήλ τον κάλεσε σε μονομαχία. Οι Γάλλοι προτιμούσαν τις μονομαχίες με πιστόλια, όμως οι Ιταλοί είπαν ότι αυτά είναι για προδομένους συζύγους και ανάξια για πρίγκιπες και επιλέχθηκαν τα σπαθιά.
Τη μονομαχία διεύθυναν οι κόμητες Λεοντίεφ και Αβογκάντρο και έγινε στις 15 Αυγούστου 1897 στις 5:00 πμ στο Μπουά ντε Μαρεσώ του Βωκρεσόν, δυτικά του Παρισιού. Έπειτα από πέντε ρεπρίζ (επιθέσεις) ο Βίκτωρ-Εμμανουήλ επέφερε σοβαρή πληγή στο δεξί μέρος της κοιλιάς του Ερρίκου· τα δύο μέρη θεώρησαν αρκετά σοβαρή τη ζημιά και ο πληγής μπήκε σε κατάσταση εμφανούς κατωτερότητας. Έτσι τελείωσε η μονομαχία που κράτησε 26' και έκανε τον νικητή διάσημο στην Ευρώπη. Ο Βίκτωρ-Εμμανουήλ είχε θριαμβευτική ανταπόκριση από το Ιταλικό κοινό και ο Ουμβέρτος Α' του είπε στο Τορίνο: "θέλω να είμαι ο πρώτος που θα σας συγχαρώ με όλη μου την καρδιά για το παράδειγμα του θέσατε και την επιτυχία που καταφέρατε".
Το 1898 ξεκίνησε ένα ταξίδι στον κόσμο: πρώτα πήγε στη Ν. Υόρκη. Πέρασε μια ημέρα στον Όμιλο Γκολφ του Νιούπορτ, στο Ρόουντ Άιλαντ και αφιέρωσε ένα αργυρό κύπελλο, που απονέμεται στον νικητή του ετήσιου διαγωνισμού γκολφ κόμης του Τορίνο. Συνέχισε το ταξίδι πηγαίνοντας στην Κίνα και έπειτα στην Ιαπωνία.
Ακολούθησε σταδιοδρομία στο Βασιλικό Στρατό και ήταν αρχηγός του Ιταλικού Ιππικού. Από αυτή τη θέση συμμετείχε στον Α' Παγκόσμιο Πόλεμο. Μετά την ανακωχή η Γαλλία του απένειμε τον Σταυρό του Πολέμου. Το 1946 ένα δημοψήφισμα κατάργησε τη μοναρχία και ανακηρύχθηκε η Δημοκρατία. Απεβίωσε τέσσερεις μήνες έπειτα στις Βρυξέλλες.
Ζιελόνα Γκόρα

Εκπαίδευση

Η πόλη διαθέτει ένα πανεπιστήμιο και το "Κολλέγιο Διεθνούς Εμπορίου και Οικονομίας". Στην πόλη φοιτούν περίπου 18.000 φοιτητές.
Τίτσα Χρυσοχοΐδου

Βιογραφικά στοιχεία

Γεννήθηκε το 1906 στην Αθήνα και καταγόταν από τα Ιωάννινα. Σπούδασε γλυπτική αρχικά στην Ανωτάτη Σχολή Καλών Τεχνών με καθηγητή τον Θωμά Θωμόπουλο και αργότερα συνέχισε τις σπουδές της στην Ακαδημία Grande Chaumiere στο Παρίσι. Παράλληλα με τις σπουδές της στη γαλλική πρωτεύουσα εργάστηκε στο ατελιέ του Θανάση Απάρτη ενώ το 1934 επέστρεψε στην Ελλάδα. Κατά τη διάρκεια της καλλιτεχνικής της πορείας οργάνωσε μια σειρά ατομικών εκθέσεων και έλαβε μέρος σε ομαδικές εκθέσεις και διαγωνισμούς στην Ελλάδα και στο εξωτερικό (Γαλλία, ΗΠΑ, Σουηδία, Ουγγαρία κλπ). Το 1968 τιμήθηκε σε διαγωνισμό με το αργυρό μετάλλιο της πόλης του Παρισιού. Έργα της βρίσκονται σε μουσεία και ιδιωτικές συλλογές στην Ελλάδα και στο εξωτερικό. Πέθανε στην Αθήνα το 1990.

Τεχνοτροπία

Στο έργο της Χρυσοχοΐδου είναι κυρίαρχη η ανθρώπινη μορφή και κατά κύριο λόγο η γυναίκα. Κατά την πρώτη περίοδο της καλλιτεχνικής της πορείας εντρύφησε στον ιδεαλισμό του Ροντέν γρήγορα όμως στράφηκε προς άλλα ρεύματα και επηρεάστηκε κυρίως από το έργο του Αριστίντ Μαγιόλ καθώς μέσα από τα γλυπτά της είναι εμφανής η βαθύτατη μελέτη του έργου του Γάλλου γλύπτη.
Κατρίνα Κεφ

Βιογραφία-σταδιοδρομία

Γεννήθηκε στις 16 Ιουλίου του 1983 στο Χονγκ Κονγκ από Ινδό πατέρα και Βρετανίδα μητέρα. Μεγάλωσε στη Χαβάη και έχει επτά ακόμα αδερφές. Σε ηλικία 14 ετών ξεκίνησε το μόντελινγκ στο Λονδίνο. Σύντομα την ανακάλυψε ο σκηνοθέτης Καιζάντ Γκουστάντ και της πρόσφερε ένα ρόλο στην ταινία Boom (2003). Μετακόμισε στην Βομβάη για να συνεχίσει την καριέρα της σαν μοντέλο. Το πέρασμα στον κινηματογράφο δεν ήταν το ίδιο εύκολο λόγω της αδυναμίας της στην γλώσσα (η βασική της γλώσσα είναι τα Αγγλικά). Με τον καιρό εξασφάλισε την συμμετοχή της σε μερικές πολύ επιτυχημένες εμπορικά ταινίες, εμφανιζόμενη κυρίως στο πλάι του σούπερσταρ Αξάι Κουμάρ, και σήμερα θεωρείται ένα από τα ανερχόμενα ταλέντα του ινδικού σινεμά.
Εξαμίλι Αγίων Σαράντα

Τουρισμός

Τα τελευταία χρόνια το Εξαμίλι γνωρίζει μεγάλη τουριστική ανάπτυξη εκμεταλλευόμενο την ειδυλλιακή του τοποθεσία με αξιόλογες παραλίες και πλούσια βλάστηση, τον πολύ σημαντικό αρχαιολογικό χώρο του Βουθρωτού που βρίσκεται σε μικρή απόσταση, καθώς και την μικρή του απόσταση από την Κέρκυρα, από την οποία προσελκύει Έλληνες και ξένους εκδρομείς.
Μονή Βροντά

Ιστορικό

Χτίστηκε το 1566 από τους αδελφούς μοναχούς Ιάκωβο και Μακάριο κοντά σε παλαιότερα ερείπια ναού της Παναγίας και είναι αφιερωμένο στο γενέθλιο της Θεοτόκου. Η μονή Βροντά αναφέρεται από τον Ιωσήφ Γεωργειρήνη στην περιγραφή που έγραψε για τη Σάμο, την Ικαρία και το Άγιο Όρος. Ο Ζοζέφ Πιτόν ντε Τουρνεφόρ αναφέρει ότι στις 19-21 Φεβρουαρίου του 1702, φιλοξενήθηκε στη μονή Βροντά για τρεις μέρες, εξ αιτίας της διαρκούς κακοκαιρίας. Εκτενή περιγραφή της μονής δίνει ο Επαμεινώνδας Σταματιάδης στα Σαμιακά, όπου και παραθέτει τα κείμενα πατριαρχικών εγγράφων ίδρυσης και επέκτασης της περιουσίας της μονής. Το παλαιότερο εξ αυτών χρονολογείται το 1566.
Οι καλόγεροι της μονής δεν ήταν αμέτοχοι των πολιτικών αντιπαραθέσεων. Το 1821 ο ηγούμενος της μονής Νείλος δολοφονήθηκε στον Κέδρο ενώ επέστρεφε από το Βαθύ. Για το έγκλημα προβλήθηκαν πολιτικοί λόγοι, ότι ο Νείλος υπεστήριζε την φατρία των Καλικαντζάρων, δηλαδή των φιλότουρκων προεστών. Τον Απρίλιο του 1835 οι καλόγεροι κατηγορήθηκαν  από κατοίκους του χωριού των Βουρλιωτών προς το καθεστώς της ηγεμονίας ότι δημιουργούσαν πολιτική αναταραχή. Το Σεπτέμβρη του 1850 μια οκταμελής ομάδα κακοποιών μπήκε στο μοναστήρι και στη συνέχεια απήγαγε και εφόνευσε τον ηγούμενο Δανιήλ. Οι κακοποιοί δικιολόγησαν την πράξη τους λέγοντας ότι ο Δανιήλ υπεστήριζε τον τυραννικό ηγεμόνα Στέφανο Βογορίδη (Stefan Bogoridi).
Στην εποχή του Επαμεινώνδα Σταματιάδη, δηλαδή περί το 1890, εγκαταβιούσαν στη μονή έντεκα μοναχοί. Η κτηματική της περιουσία ανερχόταν σε 104 κτήματα συνολικής έκτασης 876 στρεμμάτων. Εξ αυτών, 752 στρέμματα ήταν αμπέλια. Μετόχια της μονής ήταν ο ναός του Αγίου Ιωάννου του Θεολόγου στους Βουρλιώτες, η εκκλησία της Κοίμησης της Θεοτόκου στο Κοκκάρι, το μετόχι της Ζωοδόχου Πηγής στο Βαθύ προς τον Κότσικα), το εκκλησάκι του Αγίου Κωνσταντίνου στον Άνω Άγιο Κωνσταντίνο και η Αγία Τριάδα στη Βλαμαρή.
Καταστράφηκε σε μεγάλη έκταση από φωτιά το καλοκαίρι του 1999. Έχει ανακαινισθεί πρόσφατα.
Γνωστοί διατελέσαντες ηγούμενοι  της μονής Βροντά είναι οι εξής:
1. Ιάκωβος, κτήτωρ, 1556
2. Μακάριος, κτήτωρ, 1556
3. Μελέτιος, 1678
4. Σεραφείμ, 1732
5. Ιωακείμ, 1748
6. Δανιήλ, 1772
7. Ιάκωβος, 1773
8. Ιωσήφ, προ του 1775
9. Δαμασκηνός, προ του 1778
10. Μελέτιος, 1789
11. Ιάκωβος Λάσκαρης, 1793
12. Ιάκωβος Κατερίνης, προ του 1798
13. Μακάριος, προ του 1802
14. Ιωακείμ, προ του 1806
15. Ιωσήφ, 1813-1819
16. Νείλος, 1811
17. Καλλίνικος, 1816
18. Νικηφόρος Κυριακού, 1822
19. Νικόδημος Κονταξής, 1822
20. Γαβριήλ, 1823
21. Ιερόθεος, προ του 1823
22. Ιερεμίας Κωτζιμπάκης, προ του 1825
23. Δανιήλ, 1827
24. Ιερώνυμος, προ του 1836
25. Γεράσιμος, 1820
26. Ιάκωβος Στεργίου, 1851
27. Δανιήλ Διακογιάννης, 1866-1892
28. Γαβριήλ Τροβάς, 1892-1895
29. Κύριλλος Αυτιάς, 1896-1899
30. Δανιήλ Καμινάρης, 1900
31. Μελέτιος Αξωτιάδης, 1907
32. Μπελιμπάς
33. Διονύσιος Ζουμπούλης, 1935;-1956
34. Εμμανουήλ Βαλούκας, 1956-1957
35. Γεώργιος Διολέτης, 1957-1958
36. Θεόφιλος Χαρίτσος, 1958
37. Θεοφάνης, ως σήμερα.